《方罹残热忽值新凉喜而赋反悲秋》
宋代·曾丰

晴宵如浸昼如蒸，变气知从激处生。
风不相饶乘木败，火犹自负与金争。
纖阿洗月为纯白，少皞澄天作太清。
宋玉所悲吾所喜，长哦聊复发秋声。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。